
RAPORT  COMUN

asupra propunerii legislative pentru modificarea Poziţiei 11 din Anexa nr.1-LISTA instituţiilor şi autorităţilor publice înfiinţate prin lege, ordonanţa de urgenţă a Guvernului şi ordonanţa Guvernului, supuse reorganizării, la Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate, prin adresa nr. Plx 759 din 29 noiembrie 2010, cu dezbaterea pe fond a propunerii legislative pentru modificarea Poziţiei 11 din Anexa nr.1-LISTA instituţiilor şi autorităţilor publice înfiinţate prin lege, ordonanţa de urgenţă a Guvernului şi ordonanţa Guvernului, supuse reorganizării, la Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional.
La întocmirea prezentului raport, în conformitate cu art.97 din Regulamentul Camerei Deputaţilor, comisiile au avut în vedere: 

· avizul negativ al Consiliului Legislativ (nr.870/05.07.2010)
· avizul negativ al Comisiei juridice, de disciplină şi imunităţi (nr.31/1140/15.12.2010)
· avizul negativ al Comisiei pentru industrii şi servicii (nr.23/353/10.02.2011)
· punctul de vedere negativ al Guvernului (nr. 2038/07.09.2010)
Propunerea legislativă are ca obiect de reglementare modificarea poziţiei 11 din Anexa nr.1 la Legea nr.329/2009, în sensul diminuării reducerii de posturi ale Comisiei Naţionale pentru Controlul Activităţilor Nucleare (CNCAN) cu 18. Astfel, practic, numărul maxim de posturi aprobat pentru această instituţie, s-ar majora cu 18 posturi, de la 103, exclusiv preşedintele, la 121, exclusiv preşedintele.
În conformitate cu prevederile art. 61 şi art. 63 din Regulamentul Camerei deputaţilor, comisiile au dezbătut propunerea legislativă în şedinţe separate.
Comisia pentru buget, finanţe şi bănci a dezbătut propunerea legislativă în şedinţa din 2 februarie 2011, iar membrii comisiei au hotărât, cu majoritate de voturi, respingerea iniţiativei legislative.

La dezbateri a participat, în conformitate cu prevederile art. 55 din Regulamentul Camerei Deputaţilor, domnul Ştefan Gati, secretar general adjunct în cadrul Secretariatului General al Guvernului. 
La lucrările comisiei au fost prezenţi 36 de deputaţi din totalul de 39 membri ai comisiei. 
Comisia pentru muncă şi protecţie socială a dezbătut propunerea legislativă în şedinţa din 9 martie 2011 şi a hotărât, cu majoritate de voturi (9 voturi împotrivă), respingerea iniţiativei legislative. 
La dezbateri au participat, în conformitate cu prevederile art.55 din Regulamentul Camerei Deputaţilor, domnul Nicolae Ivăşchescu, Secretar de Stat în cadrul Ministerului Muncii, Familiei şi Protecţiei Sociale şi doamna Aurelia Ivanovici, consilier în cadrul Ministerului Finanţelor Publice. 
La lucrările comisiei au fost prezenţi 26 de deputaţi din totalul de 27 membri ai Comisiei pentru muncă şi protecţie socială. 
Comisiile propun Plenului Camerei Deputaţilor respingerea iniţiativei legislative din următoarele considerente:
· măsurile de reorganizare a autorităţilor şi instituţiilor publice prevăzute în Anexele nr.1 şi 2 din Legea nr.329/2009 şi-au produs efectul prin adoptarea, în temeiul art.5 alin.(5) din această lege, a unor hotărâri ale Guvernului, şi nu prin aplicarea directă a dispoziţiilor legii. În ceea ce priveşte CNCAN, reorganizarea dispusă prin prevederea acestei instituţii, la nr.crt.11 din Anexa nr.1, şi-a produs deja efectul prin adoptarea Hotărârii Guvernului nr.1535/2009, în baza căreia numărul maxim de posturi a fost stabilit la 103, exclusiv preşedintele, acest act normativ intrând în vigoare la 15.12.2009, nemaifiind modificat ulterior;
· pentru stabilirea numărului de posturi nu se va putea avea în vedere numărul de posturi al CNCAN la data intrării în vigoare a Legii nr.329/2009, ci numai numărul de posturi al acestei instituţii la data intrării în vigoare a actului modificator, respectiv, Hotărârea Guvernului nr.1535/2009. În aceste condiţii, o nouă măsură de reorganizare a instituţiei nu poate fi realizată doar prin modificarea Anexei nr.1 la Legea nr. 329/2009, fiind necesar să se prevadă, în propunerea legislativă, printr-un articol distinct, obligaţia Guvernului de a adopta o hotărâre pentru punerea în aplicare a noii măsuri de reorganizare;
· promovarea iniţiativei legislative ar genera cheltuieli suplimentare în bugetul de stat, în sumă de circa 734,4 mii lei la nivel de an;
· nu se precizează sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României, republicată şi ale art.15 alin.(1) din Legea nr.500/2002 privind finanţele publice, cu modificările şi completările ulterioare.                                
 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

Propunerea legislativă a fost  respinsă de Senat în şedinţa din 24 noiembrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

Şef serviciu Gica Roşu
Consilier parlamentar Luminiţa Ghiorghiu

